Ο κανονισμός αποσκοπεί στον περιορισμό του περιβαλλοντικού αντίκτυπου των εξυπηρετητών και των προϊόντων αποθήκευσης δεδομένων, με μια σειρά κανόνων σχετικά με την ενεργειακή απόδοση. Ο κανονισμός καθορίζει απαιτήσεις οικολογικού σχεδιασμού* για τη θέση σε κυκλοφορία στην αγορά και την έναρξη χρήσης εξυπηρετητών και προϊόντων επιγραμμικής αποθήκευσης δεδομένων. Ο κανονισμός δεν εφαρμόζεται στα εξής: εξυπηρετητές* που προορίζονται για ενσωματωμένες εφαρμογές*· εξυπηρετητές που ταξινομούνται ως εξυπηρετητές μικρής κλίμακας δυνάμει του κανονισμού (ΕΕ) αριθ. 617/2013· εξυπηρετητές με περισσότερες από τέσσερις υποδοχές επεξεργαστή*· συσκευές εξυπηρετητών*· μεγάλοι εξυπηρετητές*· εξυπηρετητές πλήρους ανοχής σφαλμάτων*· εξυπηρετητές δικτύου*· μικρά προϊόντα αποθήκευσης δεδομένων*· μεγάλα προϊόντα αποθήκευσης δεδομένων. Ο κανονισμός τροποποιεί τον κανονισμό (ΕE) αριθ. 617/2013 ώστε να εξαιρέσει τους εξυπηρετητές υπολογιστών από το πεδίο εφαρμογής του. Οι απαιτήσεις οικολογικού σχεδιασμού καθορίζονται στο παράρτημα II. Στον κανονισμό προσδιορίζονται οι εφαρμοστέες διαδικασίες αξιολόγησης της συμμόρφωσης. Οι εθνικές αρχές οφείλουν να εφαρμόζουν τις διαδικασίες επαλήθευσης που προβλέπονται στο παράρτημα IV κατά τη διεξαγωγή ελέγχων εποπτείας της αγοράς. Στο παράρτημα V ορίζονται ενδεικτικά κριτήρια συγκριτικής αξιολόγησης για τα προϊόντα και την τεχνολογία με τις καλύτερες επιδόσεις στην αγορά. Η Ευρωπαϊκή Επιτροπή πρέπει να επανεξετάσει τον παρόντα κανονισμό λαμβάνοντας υπόψη την τεχνολογική πρόοδο και να υποβάλλει στο φόρουμ διαβούλευσης τα αποτελέσματα της επανεξέτασης, συνοδευόμενα, κατά περίπτωση, από σχέδιο πρότασης αναθεώρησης, έως τον Μάρτιο του 2022.